贈江西吳定夫
作者：劉宰
朝代：宋

paragraphs: 定夫江海士，瘦骨如臞仙。
翩然及吾門，不假左右先。
我方厭塵埃，一笑喜相延。
肩懸兩破囊，既見始解纏。
我欲具杯酒，割雞烹小鮮。
自言乃長齋，不受世葷羶。
少休入西山，幽尋徧崖顛。
山空四無人，白眼問青天。
洞口得老翁，守死易一編。
高談慰寂寞，其然豈其然。
去去不忍別，解衣示勤拳。
及歸已彌旬，爲我少留連。
道逢一病媼，背僂兩足攣。
津頭見羈旅，數口依敗船。
料理窮晨昏，奔走環市廛。
足攣不良行，結廬倚牆垣。
船敗不可航，買舟捐萬錢。
爲慮極靡密，要使終安全。
詰旦擬東還，既夕重周旋。
嗟子塵外客，而結區中緣。
吾衰不能爾，愧汗與涕漣。
或疑破囊中，探用若流泉。
子豈費長房，一壺掛簷前。
或疑瞿曇老，濟世法無邊。
勤君爲此來，昏頑警沈綿。
君師魯東家，二說當捨旃。
理一而分殊，先儒有遺言。
君歸更商略，書來慰殘年。